06.06.2014

**Presidendi valimised teistes Euroopa riikide parlamentides ja valimiskogudes**

Võrdlev analüüs

1.Kellel on õigus presidendikandidaat üles seada? Kas menetluse käigus on võimalik seada üles uusi kandidaate?

2. Millal enne valimisi lõpetatakse kandidaatide ülesseadmine?

3. Milline on riigipeaks valituks osutumiseks nõutav häälteenamus?

4. Milline on parlamendiliikmete (või alamkoja liikmete) osakaal valimiskogus, kui valimised toimuvad valimiskogus või sellega võrreldavas organis?

**Läti**

Põhiseaduse kohaselt valitakse Läti president 100-liikmelise Läti parlamendi (*Saeima*) poolt salajasel hääletusel.[[1]](#footnote-1)

Kandidaate saavad üles seada *Saeima* liikmed, kodukorra järgi esitatakse kandidaat kirjalikult *Saeima* liikmete poolt (tõlgenduse kohaselt seega vähemalt kahe liikme poolt) ning kandidaadi esitamiseks on vajalik kandidaadi nõusolek.[[2]](#footnote-2) Kandidaatide esitamine lõppeb nädal enne presidendivalimisi parlamendis.[[3]](#footnote-3)

Valituks osutumiseks peab kandidaat koguma absoluutse häälteenamuse *Saeima* koosseisust (ehk vähemalt 51 häält). Kui ükski kandidaat vajalikku häälteenamust ei saavuta, langeb igas hääletusvoorus pärast teist vooru eelmises voorus vähim hääli kogunud kandidaat välja. Valimisvoore peetakse nii kaua, kuni üks kandidaat saavutab vajaliku häälteenamuse. Kui ka viimases voorus ei suuda ükski allesjäänud kandidaat vajalikku absoluutset koosseisu enamust saavutada, korraldatakse uued valimised, kus järgitakse sama protseduuri. Uute valimiste korral võib ametlikult üles seada ka varasemalt vajalikku toetust mitte saanud kandidaate.[[4]](#footnote-4)

**Ungari**

Ungaris valib 199-liikmeline ühekojaline parlament (*Országgyűlés)* presidendi salajasel hääletusel.

Kandidaadid esitatakse kirjalikult ning ülesseadmiseks on vajalik vähemalt 1/5 koosseisu liikmete allkirjadega kinnitatud toetus. Kandidatuuri esitamiseks vajalikud dokumendid esitatakse parlamendi spiikrile enne hääletuse algust.

Presidendi valituks osutumiseks on esimeses valimisvoorus vajalik koguda kvalifitseeritud häälteenamusenamus – 2/3 parlamendi koosseisust. Kui esimeses voorus ükski kandidaat vajalikku häälteenamust ei saavuta, peetakse teine voor, kus hääletada saab maksimaalselt kahe kandidaadi poolt, kes kogusid esimeses voorus enim hääli. Teises voorus on vajalik koguda lihthäälteenamus kehtivatest häältest. Kui ka teises voorus ei õnnestu presidenti valida, korraldatakse uued valimised koos uue kandidaatide esitamisega. Põhiseadus näeb ette, et presidendivalimised võivad kesta maksimaalselt kaks päeva.[[5]](#footnote-5)

**Kreeka**

Kreeka põhiseadus sätestab, et riigi presidendi valib parlament erakorralisel hääletusel.[[6]](#footnote-6) Parlamendi kodukord sätestab, et presidendivalimised toimuvad erakorralisel parlamendi istungil, vähemalt kuu aega enne presidendi ametiaja lõpu tähtpäeva. Erakorralise istungi päevakord tutvustatakse viis päeva enne istungi toimumist. Valimistele eelnevalt debatti kandidaatide vahel ei toimu, kandidaate saavad esitada parlamendifraktsioonid, samuti on kandidaadi esitamise õigus sõltumatutel saadikute grupil (kandidaat peab leidma enamiku grupi liikmete toetuse), muid kandidaate parlamendis kandidaadiks esitada ei saa.[[7]](#footnote-7)

Presidendiks valitakse kandidaat, kes saavutab parlamendi koosseisu 2/3 häälteenamuse. Kui ükski kandidaat ei saa esimeses voorus nõutud enamust, toimub viie päeva pärast teine voor, kus on samuti vajalik 2/3 enamus parlamendi koosseisust. Kui vajalikku enamust ükski kandidaat ei saavuta, toimub jällegi viie päeva pärast kolmas voor, kus valituks osutumiseks on vaja 3/5 enamust parlamendi koosseisust. Juhul, kui ükski kandidaat ei saa ka siis vajalikku enamust, toimuvad erakorralised parlamendivalimised. Uus parlamendi koosseis viib pärast kogunemist läbi uued presidendivalimised, kus esimeses voorus on nõutav 3/5 parlamendi koosseisu häälteenamus. Vajadusel peetavas teises voorus on nõutav absoluutne häälteenamus koosseisust (151 häält). Kui ka siis ei suudeta presidenti valida, toimub uue koosseisus kolmas voor, jällegi hiljemalt viie päeva pärast. Kolmandas voorus osalevad eelmises voorus kaks enim hääli saanud kandidaati ning nüüd piisab valituks osutumiseks lihthäälteenamusest.

**Malta**

Malta presidendivalimisi reguleerib sisuliselt vaid Malta põhiseadus, mille paragrahv 48 sätestab, et president nimetatakse ametisse Malta parlamendis vastu võetud resolutsiooniga.[[8]](#footnote-8)

Presidendikandidaadi esitab eelnõuga valitsus ning president valitakse parlamendi erakorralisel istungil. Parlament hääletab ning eelnõu vastuvõtmiseks on vajalik lihthäälteenamus. Debatti hääletamisele ei eelne.

**Itaalia**

Vastavalt Itaalia põhiseadusele valib Itaalia presidendi valimiskogu, mis koosneb kahest parlamendi koja saadikutest (630 alamkoja liiget + 315 ülemkoja liiget) ja kolmest delegaadist iga Itaalia regiooni kohta (kokku 58), va Valle d’Aosta, millele on ette nähtud üks delegaat.[[9]](#footnote-9)

Ametlikke kandidaate üles ei seata, valimissedeleile on valijal õigus kirjutada oma kandidaat, nt viimati peetud presidendivalimistel 2013. aastal sai valimiskogus esimeses voorus hääli 28 erinevat kandidaati. Küll teatavad suuremad parteid informaalselt oma kandidaadist- st kandidaadi, keda nad hääletusel toetavad.

President valitakse salajasel hääletusel. Kolmes esimeses voorus on vajalik 2/3 häälteenamus valimiskogu liikmetest. Kui ühelgi kandidaadil ei õnnestu vajalikku enamust koguda, piisab alates neljandast voorust absoluutsest häälteenamusest valimiskogu liikmetest.[[10]](#footnote-10)

**Saksamaa**

Saksamaa presidendi valimised toimuvad vastavalt presidendi valimise seadusele (*Gesetz* *über die Wahl des Bundespräsidenten*), mis põhineb põhiseaduse artiklil 54.

Presidendi valimine ja valimiste ettevalmistamine on valimiskogu (*Bundesversammlung*) ülesanne. Valimiskogu istungeid juhatab Saksamaa parlamendi alamkoja (*Bundestagi*) esimees. Tema otsustab ka valimiskogu kokkutulemise koha ja aja.

Kandidaatide ettepanekud (*Wahlvorschläge*) presidendi valimiseks võib iga valimiskogu liige kirjalikult *Bundestagi* esimehele esitada.

Teiseks ja kolmandaks hääletusvooruks võib esitada uued kandidaadid.

Kandidaatide ülesseadmisel tuleb lisada kirjalik kandidaadi nõusolek. Istungi juhatus kontrollib, kas kandidaadid vastavad kõikidele nõuetele.

Valitakse ametlike salajaste hääletussedelitega. Hääletussedelid, mis sisaldavad teisi isikuid ja mitte heakskiidetud kandidaate, on kehtetud.

*Bundestagi* esimees teavitab valitud isikut valimiste tulemustest ja palub tal kahe päeva jooksul teada anda, kas ta aktsepteerib seda valikut. Kui valitud isik selle aja jooksul selgitusi/avaldust ei esita, loetakse valik tagasilükatuks. *Bundestagi* esimees kuulutab valimiskogu lõppenuks, pärast seda kui valitud isik on valiku vastu võtnud.

President valitakse salajasel hääletusel. Esimeses (ja vajaduse korral teises voorus) on vajalik valimiskogu liikmete absoluutne häälteenamus. Kui ühelgi kandidaadil see ei õnnestu, siis kolmandas voorus piisab lihthäälteenamusest.

Valimiskogu koosneb Saksamaa parlamendi alamkoja (*Bundestag*) liikmetest ning liidumaade parlamentide (*Landtag*) valitud esindajatest. Kuna viimaseid peab olema *Bundestagi* saadikutega võrdselt, on valimiskogu üsna suur – nt 2004. aastal oli selles 1228 liiget, aga 2012. aastal oli 15. valimiskogus 1240 liiget (620 alamkoja liiget + 620 liidumaade esindajat).

Valimiskogu liikmete arv kõigub, kuna on seotud *Bundastagi* liikmete muutuva arvuga. *Bundestagi* arvu on minevikus valimisseadustega muudetud (nt Saksamaa ühinemisel).

Samuti võib *Bundestagi* liikmete arv valimistulemuste järel lisamandaatide (*Überhangmandaten*) tõttu suureneda või väheneda.

Liidumaade esindajatest liikmete arv sõltub konkreetse liidumaa rahvastiku suurusest - nii nt on alati enamus liikmeid Nordrhein-Westfaleni liidumaast (133 esindajat 2012. aastal) ja Bremen oli väikesema liidumaana vaid 5 liikmega esindatud.

Allikad Saksamaa kohta:

Gesetz über die Wahl des Bundespräsidenten - <http://www.gesetze-im-internet.de/bpr_swahlg/BJNR002300959.html>

Valimiskoja pikem tutvustus - <https://www.btg-bestellservice.de/pdf/20205000.pdf>

Ülevaade presidendi valimisest ja valimiste ettevalmistamisest on Saksamaa LV presidendi veebilehel inglise keeles: <http://www.bundespraesident.de/EN/Role-and-Functions/ConstitutionalBasis/Election-of-the-Federal-President/Elections-node.html;jsessionid=BBCB58A2956A6141C3D3BDD0C92A1709.2_cid293>

saksa keeles: <http://www.bundespraesident.de/DE/Amt-und-Aufgaben/Verfassungsrechtliche-Grundlagen/Wahl-des-Bundespraesidenten/wahl-des-bundespraesidenten-node.html>

ning Saksamaa siseministeeriumi veebilehel:

<http://www.bmi.bund.de/DE/Themen/Gesellschaft-Verfassung/Staatliche-Ordnung/Wahlrecht/Wahl-Bundespraesidenten/wahl-bundespraesidenten_node.html>

Riho Kangur  
nõunik  
õigus- ja analüüsiosakond  
Riigikogu Kantselei

Siiri Sillajõe  
asejuhataja  
õigus- ja analüüsiosakond  
Riigikogu Kantselei

1. Läti põhiseadus art. 35-37 - <http://www.saeima.lv/en/legislation/constitution> [↑](#footnote-ref-1)
2. Saeima kodukord art 25 - <http://www.saeima.lv/en/legislation/rules-of-procedure> [↑](#footnote-ref-2)
3. http://www.baltic-course.com/eng/legislation/?doc=41346 [↑](#footnote-ref-3)
4. Samas, lg 1-4 art. 26 [↑](#footnote-ref-4)
5. Ungari põhiseadus - http://www.kormany.hu/download/3/a9/11000/MK\_13\_163.pdf [↑](#footnote-ref-5)
6. Kreeka põhiseadus art 32 - http://www.hri.org/docs/syntagma/artcl50.html#A32 [↑](#footnote-ref-6)
7. Kreeka parlamendi kodukord -

   <http://www.hellenicparliament.gr/UserFiles/f3c70a23-7696-49db-9148-f24dce6a27c8/Standing%20Orders%202.docx> [↑](#footnote-ref-7)
8. Malta põhiseadus art 48 lg -<http://www.justiceservices.gov.mt/DownloadDocument.aspx?app=lom&itemid=8566&l=1> [↑](#footnote-ref-8)
9. Itaalia põhiseadus art 83 - http://www.senato.it/documenti/repository/istituzione/costituzione\_inglese.pdf [↑](#footnote-ref-9)
10. Samas [↑](#footnote-ref-10)